Zápis zo zasadnutia výboru Slovenskej spoločnosti pre poľnohospodárske, lesnícke, potravinárske a veterinárske vedy pri SAV zo dňa 29.11.2021, konaného online cez aplikáciu Microsoft Teams
Prítomní: podľa prezenčnej listiny
P r o g r a m 
1. Otvorenie
2. Kontrola uznesení
3. Plnenie plánu  práce za rok 2021
4. Zhodnotenie Valného zhromaždenia spoločnosti
5. príprava Bulletinu za rok 2021
6. Plán práce na rok 2022 
7. Rôzne 

K bodu 1

Zasadnutie otvoril a viedol predseda prof. Ing. Jozef Golian, Dr. Zasadnutia sa zúčastnilo 12 členov výboru spoločnosti z 15-tich. 
Ospravedlnení: prof. Ing. Ján Šajbidor, DrSc., prof. Ing. Marcela Capcarová, DrSc. doc. MVDr. Ivona Kožárová, PhD.

K bodu 2:
Uznesenie 1, 2 zo 6.9. 2021 platia trvalo, uznesenie č. 4 bolo splnené, uznesenie č.3 sa predlžuje do 15.12.2021.
 
K bodu 3:
Predseda spoločnosti informoval o aktivitách, ktoré sa realizovali prezenčnou formou alebo online formou a ktoré boli vyúčtované z príspevku SAV. Na akcie bolo pridelených spolu 2 490 €, pričom na 2 akcie veterinárskej sekcie  bolo vyčerpaných  430 €, na 3 akcie poľnohospodárskej sekcie bolo vyčerpaných 900 €. Celkom 640 € bolo použitých na úhrady faktúry za Valné zhromaždenie spoločnosti. Potravinárska sekcia vyčerpala 12 €, Lesnícka sekcia 335 € vyplatila formou odmien za prednášky a pedologická sekcia vyčerpala 105 € Finančné prostriedky boli vyčerpané všetky a bol pripravený prehľad čerpania finančných prostriedkov aj s dátumami vystavenia faktúr.

K bodu 4
V súvislosti s pretrvávajúcou epidemiologickou situáciou bolo možné uskutočniť Valné zhromaždenie spoločnosti 9.9. 2021. Uskutočnilo sa v kongresovej sále Agroinštitútu  š. p. Nitra, za účasti takmer 50-tich delegátov a hostí. Pozitívne boli hodnotené odborné prednášky a diskusia k nim, ako aj samotný priebeh Valného zhromaždenia. Účastníci dostali doplnenú publikáciu Osobnosti pôdohospodárskych vied ako aj publikáciu k 50. výročiu založenia spoločnosti a zborník vedeckých príspevkov. Po ukončení Valného zhromaždenia sa zišiel novozvolený výbor spoločnosti, ktorý za predsedu opätovne zvolil prof. Ing. Jozef Goliana, Dr.

K bodu 5
V súvislosti s prípravou Bulletinu za rok 2021  je potrebné spracovať jednotlivé aktivity za rok 2021 podľa štruktúry z predchádzajúceho roku. Do Bulletinu je potrebné zahrnúť všetky aktivity sekcií ako aj jej jednotlivých členov vrátane tých, ktoré sa nerealizovali resp. sa uskutočnili online formou.

K bodu 6
Plán práce na rok 2022 je potrebné pripraviť vo forme tabuliek, ktoré budú súčasťou rubriky plánu práce v Bulletine spoločnosti. Spracované budú samostatne a zaslané v stanovenom termíne Ing. Morovicsovi, vedeckému tajomníkovi SAV ako podklad pre pridelenie finančných prostriedkov na rok 2022.

K bodu 7
Uskutočnili sa voľby podpredsedov spoločnosti, členov revíznej komisie a hospodára spoločnosti. Za kandidátov na podpredsedov spoločnosti boli navrhnutý prof. Marcinčák a Ing. Kuklová. Za  členov revíznej komisie boli navrhnutí doc. Cejpek a Ing. Kizeková a za hospodára bola navrhnutá prof. Capcarová. Po diskusii a hľadaní iných návrhov boli za podpredsedov spoločnosti zvolení prof. Marcinčák a Ing. Kuklová, za členov revíznej komisie boli zvolení doc. Cejpek a Ing. Kizeková a za hospodára prof. Capcarová. 
Doc. Cejpek navrhol pripraviť publikáciu zameranú na sumarizáciu publikačnej činnosti spoločnosti od roku 2009, kedy bola naposledy vydaná takáto publikácia. Predseda spoločnosti navrhol pripraviť nové logo spoločnosti, ktoré by bolo farebné a lepšie by vyjadrovalo jednotlivé sekcie. Návrh loga prezentoval MVDr. Boris Semjon, ktorý pripraví jeho ďalšie alternatívy na schválenie členmi výboru.

Uznesenia č. 1
Zaslať podklady za činnosť jednotlivých pobočiek podľa schválených predispozícií z minulého roka
Termín: 10.12.2021                                                            Zodpovední:  predsedovia sekcií
Uznesenie č. 2
Spracovať príspevok do Bulletinu  k aktuálnym problémom v jednotlivých sekciách. 
Termín: 10.12.2021                                                            Zodpovední:  predsedovia sekcií
Uznesenie č. 3
Zaslať podklady k plánu práce na rok 2022 podľa doterajšej  štruktúry.
Termín: 10.12.2021                                                            Zodpovední:  predsedovia sekcií
Uznesenie č. 4
Propagovať úlohy a poslanie spoločnosti v médiách, na odborných a vedeckých podujatiach. 
Termín: trvalý                                           Zodpovední: všetci členovia výboru
Uznesenie č. 5
Realizovať vyúčtovanie financovaných akcii do 10 dní po termíne konania akcie. Podklady pre vytvorenie faktúry je potrebné zasielať predsedovi spoločnosti. Faktúry budú platné len s podpisom predsedu spoločnosti.
Termín: trvalý                                                                Zodpovední:  organizátori akcií
Uznesenie č. 6
Realizovať všetky aktivity sekcií v zmysle „Manuálu povinnosti predsedov sekcií“ za dodržania ich obsahovej náplne a definovaných termínov ich plnenia
Termín: trvalý                                                                Zodpovední:  predsedovia sekcií                              

Termín nasledujúceho výboru v prvom februárom týždni bude včas upresnený.

V Nitre                                  dňa  29.11.2021
                                                                                           prof. Ing. Jozef Golian, Dr.
                                                                                                predseda SSPLPV